《赠别王季野判官入闽兼柬其弟季耕照磨》
明代·王祎

维王望闽中，载德今奕世。堂堂忠悯公，致身当宋季。

道学承紫忠，名位埒真魏。忠悯实犹子，全闽属制置。

天兵既南征，奉籍来附𨽻。世皇重嘉叹，仍托七闽寄。

嗟哉日本役，遗忠更昭晰。是生清献公，荦荦公辅器。

髫年擢县宰，弱岁膺阃贰。扬历参大藩，率用儒饬吏。

廉名贵华皓，重望压同异。英英群公子，金昆联玉季。

维君美无度，梧竹含标致。词华丹凤毛，宦业皂雕翅。

譬如昆山玉，不琢自纯粹。又如古干将，芒采不可閟。

自馀诸伯仲，家业俱善继。侨居吴中久，门阀擅崇贵。

良田与美宅，先帝之所赐。忽时遭艰危，干戈遍天地。

吴城甲江左，曾是一朝弃。嗟君脱虎口，老幼得携累。

钱唐及金华，亦是少安憩。世涂仍多虞，更作入闽计。

喜兹新命攽，拔擢南剑倅。南剑介闽关，忠悯所尝治。

讵期未百年，乃睹拜厅事。颇闻故里间，丘垄多芜废。

昼锦人所誇，行矣毋濡滞。念昔陪英游，十载托深契。

时方乐承平，南吴北燕蓟。春嬉并游鞭，夜宴接歌袂。

时时发吟咏，倡和忘梦寐。兹乐岂复得，临风起歔欷。

黄尘障赤日，驿道千里逝。愿言宝尔躯，远大自今始。

慷慨丈夫怀，悽恻儿女泪。赠篇觉词繁，庶用为君慰。

作者简介：王祎(yī)[公元一三二一年至一三七三年]（一作袆），字子充，义乌来山人，后依外祖父居青岩傅。生于元英宗至治元年，卒于明太祖洪武五年，年五十二岁。幼敏慧。及长，师柳贯、黄溍，遂以文章著名。太祖召授江南儒学提举。后同知南康府事，多惠政。洪武初，诏与宋濂为总裁，与修元史。书成，擢翰林待制。以招谕云南，死于节，谥忠文。祎著有《王忠文公集》二十四卷，及大事记续编，《四库总目》又曾重修革象新书，并传于世。